གནས་ཡུལ་དངོས་ནི།བསང་བརྔན་ལས།ཡུལ་ནི་གཙང་ཡུལ་གཙང་སྟོད་ན།།སྲིང་གཅིག་གངས་དཀར་ཤ་མེད་མ།།ཞེས་དང་།གཡར་རུའི་ཨ་ཁྲིད་རྣམ་ཐར་ལས།གཏེར་བྱང་ལས།སྟོང་རྒྱུང་ཐུགས་སྤྲུལ་གཡུང་དོན་གསལ་ལས།ལྷ་རི་གནས་ཀྱི་བྱང་གི་ཕྱོགས།ཤ་མེད་གངས་དཀར་ལྷོ་ཡི་ཕྱོགས།རི་བོ་ཆེ་ཡི་ཤར་གྱི་ཕྱོགས།རྡོར་ལེགས་གནས་ཀྱི་ནུབ་ཀྱི་ཕྱོགས།།ཞེས།འདི་བྲུ་མཚུངས་མེད་བསོད་བློའི་འཁྲུངས་གནས་གཡས་རུ་དབེན་ས་ཁ་ཡིན་ཞིང་།དེ་ནི་ཤ་མེད་གངས་དཀར་གྱི་ལྷོ་ཕྱོགས་སུ་ཡོད་པར་གསུངས་པ་དང་།སྐྱབས་རྗེ་ཁྱུང་སྤྲུལ་རིན་པོ་ཆེའི་རྣམ་ཐར་ལས།བོད་ཀྱི་མགུལ་ལྷའི་གཙོ་བོ་སྟེ།།ཞེས་དང་།ཨེ་མ་གངས་དཀར་ཐང་ལྷའི་རི།།ཞེས་དང་།གཉན་ཆེན་ཐང་ལྷའི་འཁོར་ཚོགས་ནི།།ཞེས་དང་།ཇོ་མོ་ཤ་མེད་གངས་དཀར་དང་།།ལྕམ་མོ་འབྲི་ལྷ་གངས་དཀར་སོགས།།གངས་དཀར་རི་བོ་ཚར་དངར་བ།།ཞེས་གསུངས་པ་དང་།དུང་དཀར་ཚིག་མཛོད་དང་།ས་སྐྱ་ངག་ཀུན་བློ་གྲོས་ཀྱིས་མཛད་པའི་བརྟན་མའི་མཆོད་ཚུལ་ལའང་དེ་ལྟར་བཞེད་པས་བན་བོན་གཉིད་ཀ་ཡོངས་གྲགས་ལྟར་འདུག་པས།དེ་ནི་གཉན་ཆེན་ཐང་ལྷའི་རི་རྒྱུད་གཙང་འོ་ཡུག་གི་ཕུ་རྣམ་གླིང་རྫོང་ཤངས་ཀྱི་ལྷ་བུ་གངས་དཀར་ནི།ཇོ་མོ་གངས་དཀར་ཤ་མེད་མ།ཞེས་ཤར་ཕྱོགས་སྙེ་མོ་རྫོང་ཁོངས་འབྲེལ་སྡད་ཡོད་པ་དེ་ཡིན་ཞིང་རྟོགས་ལྡན་སྒོམ་ཆེན་འབར་བའི་སྒྲུབ་གནས་ཀྱང་དེར་ཡོད་དོ།